РЕГЛАМЕНТ (ЕО) № 231/2009 НА КОМИСИЯТА
от 19 март 2009 година
за дерогация от Регламент (ЕО) № 800/1999 по отношение на определянето на размера на възстановяванията за захар в случаите на доставки, предвидени в членове 36 и 44 от посочения регламент и извършени от 1 до 25 септември 2008 г.
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 167, параграф 7 във връзка с член 4 от него,
като има предвид, че:
(1)
От 26 септември 2008 г. в съответствие с Регламент (ЕО) № 947/2008 на Комисията от 25 септември 2008 г. за временно преустановяване на възстановяванията при износ за бяла и сурова захар в непреработено състояние (2) вече не се предвиждат възстановявания при износ на захар, включително за захарта, доставена в съответствие с членове 36 и 44 от Регламент (ЕО) № 800/1999 на Комисията от 15 април 1999 г. за установяване на общи подробни правила за прилагане на режима на възстановяванията при износ на земеделски продукти (3).
(2)
В съответствие с член 37 от Регламент (ЕО) № 800/1999 държавите-членки могат да разрешат на износителите за продукти, товарени всеки месец, да използват последния ден от месеца за определяне на размера на възстановяването, приложимо за доставките, предвидени в членове 36 и 44 от въпросния регламент. Следователно не е възможно да се определи размерът на възстановяване, приложим за доставките на захарни продукти, извършени в съответствие с тази процедура от 1 до 25 септември 2008 г.
(3)
Не трябва да бъде засегнато правото на възстановяване за доставки, извършени в съответствие с предвидената в член 37 от Регламент (ЕО) № 800/1999 процедура преди датата на влизане в сила на Регламент (ЕО) № 947/2008. Следователно, за да бъде определено това възстановяване, е необходимо чрез дерогация от член 37, параграф 2 от Регламент (ЕО) № 800/1999 да се посочи датата, която ще се използва за тази цел.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 37, параграф 2 от Регламент (ЕО) № 800/1999 за определяне на размера на възстановяването, приложимо за захарта, доставена в съответствие с член 36, параграф 1, букви а) и в) и член 44, параграф 1, букви а) и б) от въпросния регламент през периода от 1 до 25 септември 2008 г., се използва датата 25 септември 2008 г.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 септември 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 март 2009 година.